রোহিঙ্গা প্রত্যাবাসনে ত্রিপাক্ষিক আলোচনা হয়েছে: ত্রাণ প্রতিমন্ত্রী
রোহিঙ্গাদের প্রত্যাবাসনের বিষয়ে জাতিসংঘের সঙ্গে চীন, মিয়ানমার, বাংলাদেশ ত্রিপাক্ষিক আলোচনা হয়েছে বলে জানিয়েছেন দুর্যোগ ব্যবস্থাপনা ও ত্রাণ প্রতিমন্ত্রী ডা. মো. এনামুর রহমান।







তিনি বলেছেন, আন্তর্জাতিক মহলকে সঙ্গে নিয়ে তাদের নাগরিক অধিকার, শিক্ষা, চিকিৎসা, নিরাপত্তা নিশ্চিত করে প্রত্যাবাসনের প্রক্রিয়া নেয়া হচ্ছে।




বুধবার দুপুরে কক্সবাজারের উখিয়ায় বলপূর্বক বাস্তুচ্যুত মিয়ানমার নাগরিকদের ক্যাম্প-৪ পরিদর্শনকালে প্রতিমন্ত্রী এ সব কথা বলেন।
তিনি বলেন, রোহিঙ্গাদের প্রত্যাবাসন করার কথা জাতিসংঘকে তারা জানিয়েছে। সে অনুসারে সব প্রক্রিয়া নেয়া হচ্ছে।
এর আগে ক্যাম্পে বলপূর্বক বাস্তুচ্যুত মিয়ানমার নাগরিকদের মানবিক সহায়তা কার্যক্রম পরিদর্শন করেন মন্ত্রী। 
ক্যাম্প পরিদর্শনকালে দুর্যোগ ব্যবস্থাপনা ও ত্রাণ মন্ত্রণালয়ের স্থায়ী কমিটির সভাপতি ক্যাপ্টেন এবি তাজুল ইসলাম, স্থায়ী কমিটির সদস্য লে. জেনারেল মাসুদ উদ্দিন, বীর মুক্তিযোদ্ধা মোস্তাক হোসেন রবি, জুয়েল আরেং, দুর্যোগ ব্যবস্থাপনা ও ত্রাণ মন্ত্রণালয়ের সিনিয়র সচিব শাহ কামাল, শরণার্থী, ত্রাণ ও প্রত্যাবাসন কমিশনার মো. মাহবুবুল আলম তালুকদার, অতিরিক্ত জেলা প্রশাসক মোহা. শাহজাহান আলিসহ সরকারি কর্মকর্তারা উপস্থিত ছিলেন।

রোহিঙ্গাদের প্রত্যাবাসনের বিষয়ে জাতিসংঘের সঙ্গে চীন, মিয়ানমার, বাংলাদেশ ত্রিপাক্ষিক আলোচনা হয়েছে বলে জানিয়েছেন দুর্যোগ ব্যবস্থাপনা ও ত্রাণ প্রতিমন্ত্রী ডা. মো. এনামুর রহমান।